Kommissionens forordning (EF) nr. 2104/2001

af 26. oktober 2001

om ændring af forordning (EF) nr. 1249/96 om gennemførelsesbestemmelser til Rådets forordning (EØF) nr. 1766/92 for så vidt angår importtold for korn

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 10, stk. 4, og

ud fra følgende betragtninger:

(1) Ifølge artikel 4 i Kommissionens forordning (EF) nr. 1249/96(3), senest ændret ved forordning (EF) nr. 2015/2001(4), skal der foretages en nedsættelse på 10 EUR/t ved beregning af importtold for korn, der indføres ad landjorden eller flodvejen eller ad søvejen i fartøjer, der kommer fra havne ved Middelhavet, Sortehavet eller Østersøen. Denne nedsættelse er baseret på transportomkostninger, som er betydeligt lavere end dem, der anvendes til beregning af importtolden. Den kortere afstand udgør tilsyneladende en fordel, men den neutraliseres ifølge oplysninger fra markederne på grund af logistiske mangler, hvad angår transportinfrastrukturer, oplagring og lastning, og fragtomkostningerne set over en lang periode er i praksis identiske. Erfaringerne har endvidere vist, at denne supplerende importtold er en hæmsko for et velfungerende marked. Den nedsættelse på 10 EUR, der er fastsat i artikel 4, bør derfor afskaffes. Situationen tages op til fornyet overvejelse inden næste produktionsår.

(2) Artikel 3 og bilag I i forordning (EF) nr. 1249/96 fastsætter kvalitetskriterier, der skal overholdes ved import til EF. Der fastsattes ved Kommissionens forordning (EØF) nr. 1908/84(5), senest ændret ved forordning (EF) nr. 2507/87(6), referencemetoder til kvalitetsbestemmelse af korn. Denne forordning blev ophævet efter afskaffelsen af kvalitetstyper for korn, og der bør derfor henvises til de analysemetoder, der er fastsat ved Kommissionens forordning (EF) nr. 824/2000 af 19. april 2000 om fastsættelse af procedurer for interventionsorganernes overtagelse af korn samt analysemetoder for bestemmelsen af kvaliteten(7).

(3) I bilag II er det i fodnoten anført, at hvis der ikke foreligger en prisnotering, som kan anvendes ved beregning af en repræsentativ cif-importpris, kan der til det formål anvendes offentligt tilgængelige fob-noteringer fra Amerikas Forenede Stater. Denne bestemmelse er imidlertid vanskelig at anvende, da der ikke kan tages hensyn til de interne transportomkostninger i USA. Det er derfor nødvendigt at ændre fodnoten for at tage hensyn til disse transportomkostninger.

(4) Forvaltningskomitéen for Korn har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EF) nr. 1249/96 foretages følgende ændringer:

1) Artikel 4, stk. 2, affattes således: "2. De repræsentative cif-importpriser for hård hvede, byg, majs og blød hvede - i sidstnævnte tilfælde for hver enkelt standardkvalitet - er summen af elementerne i stk. 1, litra a), b) og c).

For blød hvede af middel eller lav kvalitet kan Kommissionen, hvis tredjelande i forbindelse med eksport til et europæisk land eller til et ikke-europæisk land i Middelhavsområdet yder støtte til verdensmarkedspriserne, tage hensyn til denne støtte ved fastsættelse af den repræsentative cif-importpris i EF."

2) I bilag I erstattes den første tabel af nedenstående tabel:

"Kriterier til klassificering af indførte produkter

(på basis af 12 % vandindhold eller tilsvarende)

>TABELPOSITION>"

3) Tabellen i bilag II erstattes af nedenstående tabel:

"Noteringsbørser og referencesorter

>TABELPOSITION>"

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 9. november 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. oktober 2001.

På Kommissionens vegne

Franz Fischler

Medlem af Kommissionen

(1) EFT L 181 af 1.7.1992, s. 21.

(2) EFT L 193 af 29.7.2000, s. 1.

(3) EFT L 161 af 29.6.1996, s. 125.

(4) EFT L 272 af 13.10.2001, s. 31.

(5) EFT L 178 af 5.7.1984, s. 22.

(6) EFT L 235 af 20.8.1987, s. 10.

(7) EFT L 100 af 20.4.2000, s. 31.